
Szabályjáték megértése

Dolgozatom témája egy játék szabályainak megtanítása és a tanított játék megértésének szintje második osztályban. Munkám során azt vizsgáltam, hogy a tanulók hallás vagy olvasás utáni szövegértése eredményesebb-e. A különbségek kimutatásához két jelentősen eltérő tantárgyat választottam, a testnevelést és magyar nyelv és irodalmat. Míg testnevelésórán hallás után, cselekvéssel egybekötve tanulják meg a játékszabályokat, magyarórán pedig írott szöveget kell értelmezni, és feldolgozni azt feladatlapok segítségével.
Két debreceni iskola hat különböző osztályában végeztem felmérést 7-8 éves tanulókkal. Három osztálynak testnevelést, háromnak pedig szövegfeldolgozó órát tartottam ugyanazon szöveg felhasználásával. Közvetlenül a tanóra után arra kértem a diákokat, hogy írják le a tanult játékot úgy, hogy egy olyan gyerek is megértse, aki nem ismeri ezt a játékot.
A továbbiakban a gyerekek által leírt szövegeket elemeztem, amikben kerestem az általuk felidézett adatokat (játék címe, eszközök, csapatok és elhelyezkedésük, szerepek), illetve a játék menetére vonatkozó lényeges elemeket és azok sorrendjét.
Az eredményeket diagramos formában mutatom be.
Az eddigi szövegértés-kutatások eredményei azt mutatták, hogy a másodikos korosztály esetében a hallás utáni megértés jóval felülmúlja az olvasás utáni megértést. Korábbi kutatásokkal ellentétben a tanulók segítséget kaptak a tanulásban. Az volt a kérdés, hogy a tanítás lépései mennyire befolyásolják a szöveg megértését. A másodikos gyerekek esetében azt feltételeztem, hogy a cselekvéssel kísért hallás utáni szövegértés könnyebb és biztosabb számukra, hiszen eddigi életük nagyobb részében ezen a módon szerezték ismereteiket. Az olvasott szövegek megértésének képessége a fejlődés kezdeti szakaszában tart. A kutatásom a feltételezéseknél sokkal megbízhatóbban megmutatja, hogy az adott korosztály tanulásában milyen szerepet játszik a hallás utáni szövegértés és az írott szöveg megértése akkor, ha a tanítás lépései segítik őket.



